钦定古今图书集成/明伦汇编/交谊典/第046卷 > 朱子语类 > 《与赵帅书》朱熹
## 钦定古今图书集成/明伦汇编/交谊典/第046卷 > 朱子语类 > 《与赵帅书》朱熹

熹衰病之馀，灾患踵至，殊不自堪。伏蒙问恤，良以为
感。又蒙轸其乏绝，割清俸以周之。仰仞眷存，尢切愧
荷。但穷巷书生，蔬食菜羹，自其常分。不知后生辈以
为创见，便尔传说，致误台慈，以为深忧。亟加救接，至
于如此。在熹之义，岂当复有辞避。实以近日偶复，粗
可支吾，未敢虚辱厚意。谨己复授来使，且以归纳。万
一他日窘急，有甚于今，当别禀请，以卒承嘉惠也。